Minstens 10 dood in Kanada-mesaanvalleDamien Sanderson en Myles Sanderson (Foto: RCMP) Minstens 10 mense is dood en 15 beseer na mesaanvalle in ’n inheemse gemeenskap en ’n nabygeleë dorp in Kanada se Saskatchewan-provinsie. Die aanvalle het in die afgeleë inheemse gemeenskap van die James Smith Cree Nation en die nabygeleë dorpie Weldon plaasgevind, het Rhonda Blackmore, assistentkommissaris van die Royal Canadian Mounted Police (RCMP), gesê. “Ons is op soek na twee verdagtes,” het Blackmore gesê. Die beweerde aanvallers is geïdentifiseer as Myles Sanderson (30) en Damien Sanderson (31). Die James Smith Cree Nation, met ’n bevolking van 2 500 mense, het ’n plaaslike noodtoestand afgekondig. Justin Trudeau, Kanadese premier, het die aanvalle as “afskuwelik en hartverskeurend” beskryf en sy meegevoel betuig. Blackmore het gesê die owerhede glo “sommige van die slagoffers is deur die verdagtes geteiken en ander is lukraak aangeval”. “Dit sal in die stadium uiters moeilik wees om oor die motief uit te brei,” het sy bygevoeg. Die RCMP het die maksimum hulpbronne ingespan in die soektog na die verdagtes, met kontrolepunte wat op hoofweë en paaie reg oor die streek opgerig is.